Indigenous Tweets

An Indigenous Tweets (ha literal nga Winaray: Tuminongnong nga mga Tweet o Lumadnon nga mga Tweet) usa nga websayt nga nagtatala hin mga tweet ha mga pinulongan hin minoritarya tikang ha Twitter basi mabuligan an mga tuminongnong nga nayakan nga magkanit-kanit ha tagsa-tagsa. Gintukod ini han Marso 2011 ni Kevin Scannell, nga nagtututdo hin lingguwistika komputasyonal ha Saint Louis University ha St. Louis, Missouri, Estados Unidos. An panuyo han websayt amo in makabulig han mga nayakan hin mga pinulongan nga minoritarya nga makagpahayag ha Internet.

Han syahan nga pakli han balayan hini, an websayt nagpapakita hin talaan hin mga pinulongan o yinaknan nga minoritarya nga gin-cache. Katapos hin pagpili hin pinulongan, an gumaramit gindadara ngadto hin tabla hin ngatanan nga na-tweet hiton nga pinulongan.  An Indigenous Tweets naghahatag han profile nga ritrato han tagsa gumaramit han Twitter ngan han estadistika han ihap hin mga tagsunod han gumaramit. Dugang pa hin paghatag han mga estadistika han porsentahe hin tweet ha dirudilain nga mga pinulongan, an Indigenous Tweets mayda mga pinili han mga rumbo nga ginhiruhimangraw o ginhiruhisgotan ha dirudilain nga mga pinulongan nga minoritarya.

Kaagi
Ha pagtikang han websayt dida han Marso 2011, mayda hini gintalaan nga 35 nga mga pinulongan. Han Abril 16, 2011, nagtala ini hin mga tweet ha 76 ka mga pinulongan nga minoritarya. Han Abril 26, 2011, an websayt naglista hin 82 nga mga pinulongan. An mga gintalaan nga mga pinulongan naglalakip han "esoteriko" nga Gamilaraay ngan han "sirusikat" nga Haitiano nga Kriyol ngan Vasco, nga amo an mayda syahan ngan ikaduha nga gidamo-i hin mga na-Tweet. An Welsh ikatulo hin ranggo dida han Indigenous Tweets.

An Kapampangan, nga amo an ikapito hin ranggo dida han kataposan nga semana han Abril 2011, amo an syahan nga Pilipinhon nga pinulongan nga gintalaan han websayt.  Sunod hini an Ilokano nga pinulongan.  An Winaray ginlakip dida han Indigenous Tweets dida han Septyembre 2, 2011 ngan amo an ikatulo nga Pilipinhon nga pinulongan nga gintalaan han Indigenous Tweets ngan syahan nga Binisaya nga pinulongan.

Pagmina hin data

An Indigenous Tweets nagamit hin data bank hin mga pulong ngan mga yakan tikang han mga pinulongan nga minoritarya basi mabilngan in mga tawo nga nayakan hini nga mga pinulongan.  Dida han Abril 2011 hin interview ha BBC News, siring ni Scannell nga 8 ka tuig an iya gin-gamit ha paghimo hin data bank hin mga 500 nga pinulongan ha pagsubay hin mga blog, mga periodiko, ngan mga websayt.

An Indigenous Tweets nakuha hin data pinaai han kanan Twitter API pinaagi ha pamiling hin data bank hin mga pulong ngan mga yakan tikang han mga pinulongan nga minoritarya. An search engine han websayt diri naka-decipher han pinulongan hin tweet kon iton pulong aada hin diri la uusa nga pinulongan.  Basi malikyan ini nga conundrum, nagbubutang hi Scannell hin mga pulong nga unique hiton pinulongan.

Mga kasarigan

Mga sumpay ha gawas
 Opisyal nga websayt
Winaray nga pakli han Indigenous Tweets
 

Mga Internet nga tinatag-iya nga gintukod han 2011
Lingguwistika
Twitter